
Öröklött éje

Hallgat a város.

Micsoda csend ez!

Némafilmkorszak.

Az Isten rendez.

Már megint versek!

Valami pálcán 

– Francba! Ez nem megy! – 

Játszik a Sátán.

Vedlett vad ének,

Sikolyba vert ék;

Vak, sürge évek

Versenybe’ verték.

Dallama mért nincs?

Ritmusa sincsen?

Öröklött éje

Marad ránk ingyen?

Hallgat a város.

Herseg a holt dal.

Urad dekázgat 

Sátánnal, Holddal.

Elefántok a tengerparton

Át a hegyen

Az alkony hatórás hullafoltjai derengenek

Titkokról suttognak a beavatottak a szőkék

Balkáni gyorsról száll le az elhívatott

Megigazítja a sminkjét a szögek nyomait

Friss töviskoszorút kerekít nem is egyet

Jut neked is nekem is 

Az alkony hullafoltjai elenyésznek az estben

A hegy mögött új tárogató szól keserédes

Rendbe verődik a tarka menet el is indul

Át a hegyen fel a csúcsra majd a völgybe alá

Élen a küldött a rég hivatott a bizonyság

Érted is értem is élen

Az alkony foltjai már kikopnak a szemből

Nem őrzi emlékezetünk sem a színt sem a formát

Vánszorog nemrég aj be dicső menetünk

Csak a fáklya vezet még ott a vezérnél

Tölteti szesszel igével dühe puskaporával

Jut neked is nekem is

Az alkony már a versbe sem fér be

A pirkadathoz meg semmi közünk

Tudja a küldött csak az éjszaka számít

A sötét a tervszerű köd a művi pokol

Hamvad hallga hitünk dús üstje alatt

Érted is értem is éber

Az idegen asszony

I.

(Némának hitték)

Az idegen asszony a sárga sátorban lakott.

Hosszú volt a nyár, izzott a tópart, a pagony.

Utak indultak a sátorból, százfelé, folyók – 

A vádhatósági indítvány szerint itt volt a csapda.

Valaki Egyiptomba indult s a kocsmáig jutott,

Más a vegyesboltba, s most a Szíriuszon bolyong.

Aztán a kutyák! Nem tudják elmesélni útjuk,

De már okosabban nyúzzák a szétdurrant labdát,

Valami történt velük, mérget vehetsz rá, bizony.

Az idegen asszony nem szólt senkihez, nem köszönt,

Némának hitték, de éjszaka magányos, hosszú

Dallal köszöntötte az éber Oriont, aztán

Ősi siratókkal búcsúzott a sápadt földtől.

A táskarádiók maguktól elnémultak,

A varázsdobozok hifi-felhője is kihűlt,

Ahogy a sűrű éjszakából kinőtt a torony,

Majd a torony csúcsán kibomlott a zászló. De lám,

A mellvéden feltűnt, jaj, ránk mosolygott a bakó;

Az idegen asszonyt nézte, rámutatott, s reánk.

II.

(Várost alapít)

először kis gödröt ásott, 

kétembernyi gödröt a döngölt homokba,

ágakat tört, keresztbe rakta őket

a mélyedés felett, 

levelekkel borította a gallyak rácsát,

kibélelte finom mohával a vermet;

cölöpöket vert a sarkaiba, 

s körben póznákat, jó sűrűn;

gallyak, liánok sűrű fonadékát kente kevert agyaggal,

majd a közeli sziken vályogot vetett,

napszítta lomha téglát, s falakat húzott a sövény köré;

alapot ásott, töltötte tompa kővel,

habarcsba ágyazott, lapos palával, soronként

növendék sziklákat kötött a malterágyba,

fedélszéket ácsolt, padlást, tetőt emelt,

pincét vájt az eleven földbe,

küszöböt, ajtót, ablakot sikerített,

vasbetonkoszorúra húzott emeletet, egyet, hatot, tízet,

drótok, csövek, huzalok szövedékébe zárta a napot, a vizet,

amikor kész lett, 

tűzhely mellé kuporodott, szusszant egyet,

megszólalt halkan:

indulhatunk.

III.

(Öregember a kihűlt mezőn)

Jártam már ezen a vad, üres mezőn, mi az, hogy jártam!

Kihűlt tájait ismerem, kő-lábnyomot követtem itt,

sárbafulladtak fogsorára léptem, igen; emlékszem,

romokat leltem, földbe-temetett, réteges hazákat, 

viskók és katedrálisok vályoggal, kővel kirakott

mohos alaprajzait, s persze csontot, csontot mindenütt.

Jártam már e vad, üres mezőn, bólint a mester, jártam,

tudhatnám, ösvényei a tiltott vidékre vezetnek,

az elszállt mámorok földjére, a csupasz ókövekhez,

a barbárok oltáraihoz, a véres asztalokhoz,

egekbe szúrt ujjak kosaraihoz, a kőkörökhöz,

s még tovább, tovább, az időkutak káváihoz,

a vajúdó föld kénes kürtőihez, orkánbölcsőkhöz,

az élet első buborékaihoz, a szörnyszülötthöz,

az egyetlen őshöz, igen, a semmi méhében fogant

romláshoz, akit az idegen asszony titkon majd felnevel,

vissza a pusztulás kezdetéhez, az első csepp szennyhez,

a kristályrend gyilkosához, hozzá, a bűzös csírához.

Jártam már e vad, üres mezőn, bólint a mester, jártam,

de többé nem jövök – elűzöm innen emlékeimet,

akár az idegen asszonyt, kristályharangot metszek ki

a sziklák szívéből, zengjen helyettem, mert visszavonom

a teremtést, így önmagamat is: hiányunkkal teljes 

a föld, forogjon hát, szikrázzon pőrén, tisztán, hidegen.

IV.

(Bérházi tragédia)

Elvira széplány hazamegy,     gyógyult, hazamehet,

Ikertestvére itt marad,     beteg, nagyon beteg.

Tudja a ház, a viciné     meg jó előre tudta:

Őrült a lány, nem egyszerű     flaszterparti kurva;

Azért hozta a presbitert     pucéran zavarba,

Azért szórt fehér bugyikat a     felmézezett gangra.

Elvira segített neki, s lám:     gyógyult, hazamehet,

Krisztinát fürdetni viszik     kis piros egerek.

Elvira jólány, tudjuk ezt,     orvosa is tudja,

Komoly udvarlója van, bár     felragadt a pultra,

Leltárba vette a csapos,     Elvirának így szép,

Krisztina köpköd, nincs remény,     széttépi az ingét.

A város megtörölközik,     énekel Elvirának,

Krisztina áll a rács mögött,     limbál egy cérnaszálat.

V.

(Hajnal)

eressz el engem hókahold

a tört időbe tér a fény

más űrben élünk ő meg én

hajítsd le ránk a lepledet

fakó ezüst az éj pora

a bádogarcon áttelel

eressz el engem istenem

tiéd az éhes éjszaka

VI.

(Tapsrendre próbált)

A partra ment, csónakba ült,

lapátolt szorgalmasan

(az esti szél a hajában csitult el, naná,

az első csillag a szemébe’ gyúlt).

Ő volt – hihetted volna szentnek,

glóriás bolondnak,

vélhetted volna koravén gyereknek,

bakfismosolya mögött farkasverem.

De te tudtad, ő az idegen asszony:

szerepeket próbál,

se kora, se hajszíne, termete sincs,

alakul, hogy megfeleljen a tapsra.

Mikor elmondtad neki mindezt,

sértődötten odébbállt.

Méghogy szerep? És ki figyel a tapsra!

Sírdogált még, amikor megölelted.

Persze szerep volt ez is, ripacsos szerep,

szigorúan tapsrendre próbált.

VII.

(Illenék)

Záró szonett is illenék a vershez:

Kemény szavak a bársonyos burokba!

Ez lenne az. Figyeld: a csont, ha roppan,

Az kelt ilyen zenét – az ősi terpesz.

Az asszony áll: pillér a jégesőben,

Vak szél csupálja zsenge kisdedét,

Csomós a csönd, üres, akár az ég, 

Bizony, csak áll, se ostobán, se bölcsen.

Övé a föld? Magának építette?

Övé a lég? Magának ékítette?

Övé a víz? A tisztaság csodája?

Övé a tűz? A kínok kalodája?

S kié a seb, ha útra űzöm őt,

A nyár húgát, az oldót és kötőt?

Elefántok a tengerparton

Elefántok a tengerparton

Szirtről szakadt hullámkirály

Repeső vásznak napsütésben

Sirály és még egyszer sirály

Szürke hegyek a friss homokban

Trombita szól diadalmas

Kintről zászlós bentről új szavak

Delfin-szárnyú szöveghalmaz

Csupán az est marad magánügy

Banánfürtök a monstrumok előtt

Hidat épít az arany alkony

Sávvá sűrített fénymezőt

Pedig kihűlt a hang az este

Puszta mint a kín az ország

Halódó király sebzett combján

Címeres heg az új valóság
Ha kimondod mit kerestél

Ha kimondod mit keresel

Tavaszba fordul csonka őszünk

Termékeny nyárban üdvözül

Dylan Thomas és Eliot úr

Rumos vitánk két vesztese

Ez az utolsó hangos séta

Eztán a rendnek sincs helye

Ha kimondod a meddő földnek

Nem lehet többé dögszaga

A csontösvény még emlék sem lesz

S világgá nő a zöld haza

Elefántok a tengerparton

Feltámadó halászkirály

Repeső vásznak napsütésben

Sirály és még egyszer sirály

Gyümölcsöskertek ábécéje

Műhelyek egyszeregyje zeng

Zene serken a meddő tájból

Fölötte nemző szél kereng

Felébred néhány költemény is

Ha kimondod hát mondd ki már

Zsongó tavasz lázába süllyed

Kamaszálmokba a király

Csupán az est marad magánügy

Banánfürtök a monstrumok előtt

Hidat épít az arany alkony

Delfin-szántotta átkelőt

Átkelőt a sosemvolt várba

A nincs-szigetre s túl azon

Merülünk sorban pingvinhittel
Valami ott van valahol

Valami ott van mért ne lenne

Vizek őrzik el nem enyész
S nem lesz úrrá rajtunk a halál
se botorság se józan ész

Elefántok a tengerparton

Az ég okos fejükre dől

Nézik eltűnő seregünket

Szürke hegek a tört időn

Mire jutunk

Én a csontot választottam,

Te meg a követ.

Célbadobtunk a tengerparton.

Nem volt még neved.

A Tengerész szótlan pipázott,

Nézte csak, mire jutunk.

Holnaptól lehetnél, mondjuk, Káin – 

Gondolhatta, míg rádmutatott.

Ennyit tudunk:

Célbadobtunk a hűs homokban,

Még egyikünk sem volt halott.

Te tudod azt is, az este szép lett,

A tenger forrt és harsogott.

Reggel a csontot választottam,

Te meg a követ.

Markunkba égtek. Régen volt, régen – 

Gyöngy csend ragyog az éjberévedt

Égen,

A parton pengék: véres nádtörek.

Kezedben égő pántlika

Görög gúnyában érkezel

Bikád sörénye lángcsokor

Kezedben égő pántlika

Ázsia vére ajkadon

Latin dalokba ránt a szél

Befognak éji kőkörök

Krisztus keresztje ékesít

Bizánc aranyban altat el

Germán regékbe tévelyedsz

A brit oroszlán udvarán

S a szláv mezőkön áttelelt

Szittyák tanyáznak melleden

Szerelmeinket egyszerű

Virágos ág ha illeti

Anyára földre új igaz

Szavunk nem ébred évekig

Ha közhelyekre térdepelsz

Kivesznek égi szárnyasok

Ha jámborokra nincs időd

Megejtenek az ordasok

Más térből, más időből

· a nyolcvan éves Vitányi Ivánnak –

Dehogy mamut! 

Hogy lenne bölény?!

Táncok, titkok, trendek tudója,

Aggó testben is ifjú mester:

Vesztes csatán fordító

Eltitkolt vezér.

Más térből, más időből

Egy bálvány sejlik át:

Szigorú kőből szakították,

Szeplős szavakból, szeretetből.

Érdemtelen jutalmad: érted él.

Mosolyog. 

Dobbant.

Szárnyra kél.

Téli utazás

A gyorsvasúton

Tört fények utaznak

Lesütött szemek

Fáradt hógolyók

Vélük üzensz-e

Üzensz-e nekik

A lápon szél csattog

Görgeti a füttyöt

Meg a zakatolást

Meg ami maradt

Partra gázol

Így veszünk el mindannyian.

Alattunk is majd reng a föld,

Bedöngetnek házunkba a tengerek.

Így lesz rendben, tartozásainkért

Nem is nagy ár. Méltányos fizetség,

Talán a tűz, az hiú ráadás lesz –

Így pusztulunk, sárban, mocsokban,

A nélkülünk is teljes új tavaszba

Rendben érkeznek csontjaink

Széllel, habveréssel, vadpofában,

Akárhogy. A vajúdó vizekből

Partra gázol a várva várt gyerek.

Mint hajdan mi sárkánykoponyákra,

Bámul a zagyvalékra. Vajon ki lehet?

Három lába van. Tizennégy szeme.

Juhar pilléz rám

Gauloises-t szívok a mediterrán őszben;

juhar pilléz rám, pörgő mag, levél.

Bodzák hűsölnek a sárga ház tövében.

Ketten vagyunk: a kaszásom, meg én.

Voltunk többen is, százan, uramisten,

ezren, tízezren – pörzsölt ég alatt

madártollakból égbecsapó máglya!

Hűlt szívünk helyén karantén, salak.

Hullj parázsra, szárnyas mag, te is,

ősz pörge, megunt helikoptere, 

hamis a fény, hogy hihettem tűznek,

repedt kolomp szól, nocsak, a zene…

Ha ezüst hajam rőt kócra cserélem,

kehes bőrdudám hiú orgonára,

beengedsz-é a vacogó tavaszba,

poklok mögé, a viháncoló nyárba?

Pontosítás

Címtelenül

Városodért hadakoztál, városod adja ki béred:

Pár tucat utcagyerek rendben meghajigál.

A dolga más

Elégedett vagyok, ez egyszerű

Szonett; ötös, öt és feles sorok.

Nem érdekes, miről mit gondolok,

A jambus éltet, újlatin derű

Itatja át, az élet nagyszerű,

Találtam édes, ötletes rímekre,

Csengésük átrepít a délszigetre,

Ahol a fényben él, ki épeszű.

Az egyszerű szonett arról ma hallgat,

Hogy újra önként, s kéjjel ölnek itt,

Gerincek, izmok és inak szakadnak.

A dolga más: pirulva földerít.

Ki kínjait beváltja versre még,

Bohóc lehet, vagy börtöntöltelék.

Az elsüllyedt birodalom

oszlopfők a sárban

cuppogó láp szigetei 

oroszlán-torzók

vákuum-város

a kihalt sziget

várakozik

áhítja jöttödet

csupa éber 

negatív jelenlét

a moccanás hiánya

érted-e amíg élsz

naponta kanyarít

belőled a halál

ha már nem 

meghódítod

a meghitt feledést

nyüszít a híd

tűnik a délibábba

a hörgő leletek

beleégnek a szívbe

oszlopfők zsinata

az alvadó mocsárba

Egy kéz hiányzik

Soha másért.

Voltak patakok,

kiszáradt vízmosások,

voltak csobogó források,

fekete ókutak.

Ki gondolt akkor a tavaszra,

Amikor nyárba merítkezhetett?

Ifjúságunk-emésztő, telített tüzek

hirdették igazát a győztes férfinek.

Soha másért!

Pattog a pala palotánkon,

őszt ont a rémület,

egy kéz hiányzik a kezünkből,

a hiánya hideg.

Teliholdkor a farkasok

A nyolcvanéves Molnár Gézának

Teliholdkor a farkasok zenélnek,

Ókútba csalják a pörc ágyúszót.

A mesterek nagynéha körbeülnek,

Csak nézik az asztal közepén a sót.

Szerszám emléke göröngyös kezükben,

Szavuk a vászon mind felitta rég.

Nincsen tanulság. Sem rügynyi ígéret.

Koronás viharban egy-egy szikla még.

Dajkáltuk

in memoriam Ladányi Mihály

Ladányival töltöttem pár napot.

(Tartsd a szád, te másként vagy halott.)

Karcos bort ittunk, sört már nem kapott,

A vegyesboltban alma csácsogott.

Néztük az estét. Lámpafény, legyek.

Tántorgó felhők. Alvadt emberek.

Az esti csendben égtek a tanyák.

Vérző toronyból dőlt a tisztaság.

Rengett, ránkdőlt a kalyiba rendben.

Rímek, jambusok ríttak törötten.

Dajkáltuk, mint fogzó csecsemőt,

A hazává emelkedő Csemőt,

Bár tudtuk, nem vár ránk soha

A harmadnapon érvényes csoda.

Nos, elbúcsúztunk. Nem szólt a harang.

Most néma tél van. Suvasztó, bitang.

A könnyű percben

Mit kérdeztél? Nem értem, nem értem.

Ősz van, hajókürt szántja a ködöt.

A vézna pallón tétova kolompszó,

Vedlett krizantém a torzók között.

Március: a régmúlt. Legenda a nyár.

Mondják, sírtam is – emlékeznem kéne.

A könnyű percben anyám erre jár,

Dehogy halt meg már több mint ötven éve.

Mesélsz nekem a derűs alkonyatról?

Hazudd el szépen, mint melegít a tél!

Ócska prespánból a horgony, a trón.

A végső front hideg rács. Valódi, acél.

És újra kezdi

A végtelen mező, a völgység

befogad, könnyen alkuszik.

Dombocskák közt a szűk valóság

dorombol holnap hajnalig.

Odébb – no, mondjuk, lejjebb – 

gémeskút-hinta dolgozik,

a mélybe toccsan, cuppan, csobban,

csillogó csöndet bondorít.

És újra kezdi: billen, sikárol,

gyöngyház-időt lázas térbe olt,

váj az éjbe vérszínű hajnalt,

mohokra hint sziporka-harmatot.

Mert ömlik a fény, az élet nedve,

Tajtékos csorda vár, s a lüktetése

Ünnepért ágál: íme, most szakad

a vak öröm sikító vödrébe a nap.

Gyűrűk

J.A. improvizációk

A fürge perc garast dadog.

Boglyacsend ég. Az éj halott.

Bong az új év, még tétován.

Külvároséj? Betonhodály.

Haraszt-szívó kis magyarok?

Értéktörvény, túsz dalnokok.

…

Elefánt voltam. Elefánt vagyok?

Hangya-ösvényen tapodok.

Földem kihűl – mért hűlne ki?

A törvény kinn, benn égeti,

Kozmásodjék csillag-sültem.

Mereng az ég. Tűrtem. Tűrjem?

…

Párizsban hatszáz lány bolyong.

Szürkék, tépettek, magyarok.

Itt lejt a járda, ott a lét dadog,

Magányos kürt szól. Kis tőzsde-dalok.

…

A mama hallgat, szeretőm halott.

Ágyamon bérlők, bolhás paplanok.

Repedt kályhámról macskám odavan.

…Bezárnám ajtóm. Mint mindannyian.

Gúnyrajz

Tizenkét világvége – mondod – 

Visszakövethető;

Pontosabban: do-ku-men-tál-ha-tó-an

Legalább ennyi volt.

(Lehetett persze több is.)

Pannónia mindenesetre megmenekült,

Csupán hétszer borította tenger,

Kétszer perzselte tűzeső,

S az égbolt is csak egyszer szakadt rá.

Jól van, jól: bagatell!

Így

Itt

Nem is pusztultak ki a dinoszauruszok,

Csak elvándoroltak.

És visszatérnek!

Ha nem ma, holnap.

Érzékeny magyar nótákat dalolnak – 

S kihalásunkról ők végre

Precízen gondoskodnak.

Hiú szél pörget

a ciklus véget ér:

a versek porig égnek.

hiú szél pörget

pernyét, homokot – 

a rózsaberket 

holnapra ígérted,

ó béna kertész,

bábbá tett bolond.

Hódolat Maxwellnek

egyszerre két ajtón szállsz le

a villamosról

s két városba jutok egyetlen időben

de ez se biztos

megrázod fejed

hajdani sörény maradéka gyászol

hol is van a földem

te vagy vagy én vagyok

gulyásleves fő

veri a készülő tavasz szagát

megérkeztél és sosem érkezel meg

verem az ajtót

beeresztesz beeresztelek

vagy magam engedem be

sorban egymás után

egyszerre mégis

Közeledik

nincsenek itt varjak mondja ki a mester

felhőik a hegyen túl térülnek látod

hümmög a deák a varjakat megettük 

már túl a hegyeken sem rakhatnak fészket

seregélycsapatot látok feketéllni

meg hát a verebeket

hó hullik tavasz lesz s a nyárra ősz megint

fia seregély sincs mondja most a mester

a deák hümmög rá bizony mind megettük

túlföldi borágon vijjog a csapat

csak egy viharfelhőt látok feketéllni

meg hát a verebeket

hajt a fehér zöldbe, pirosba, sárgába

böki a mestert a verebek hiánya

kidobja az ásót szögletes gödréből

hümmög a deák rá itt csörög az ócsont 

az acsargó vadász csörtetését hallod

meg hát a vérebeket

Inasok jönnek

Az ősz, mint mindig, beköszöntött.

Szia, mondta és gesztenyét dobott.

Pókháló-vázra feszült fel a napfény.

Megváltóként? Ne hidd, csak ködnyomok…

Szolgáltál rendben; s szolgál-e valaki?

Rossz kérdés. Csak szüret-tájt nyer jogot.

Mosolyodban nyolc balladát vigyázol.

Otthonos fényben kormolt homlokod – 

Vert lánc mögötte, csontod szakítja ki.

Végül mindegy lesz, mire is születtünk.

Miért halunk meg, még fontos lehet.

Szikrázó ékszer-foglalat halálunk,

Vörös ékkő a száz éve várt holnap,

Fekete gyöngy a nem várt gyűlölet.

Tudhattad volna: a vár összeomlott.

A bölcs mozaik egy halom cserép.

Hívod a mestert, össze kéne rakni.

Inasok jönnek, nagy-néha egy segéd.

Teszik a dolguk, ahogy megtanulták.

Nincs semmi híja, mégsem lesz egész.

Szerepel a számlán minden valós tétel,

Nézed a számsort, csicsereg a pénz,

Moha tör az ős falakra, salétrom, penész.

Invitáció

Varga Rudinak

Hal-

ló,

sőt:

hóha,

ha- 

hó,

fekete ló!

A

helóta

nóta

mióta

óda?

Nyom

a

pót-

kvóta?

Mehetünk

(mit tegyünk!)

holnap

Hahótra.

Addig

tégy szert

kötélre,

drótra.

(Lándzsára,

pót-izsópra.)

Longinusnak

már szót
a templomi

szóga.

Jó,

ez a dóga.
Majd

- később - 

mögmutajja,

hun a harmadik,

hun

a negyedik

borda.

Tanköltemény

cédula a lételmélethez

Túl szépre sikerült az ábra,

túl részletes is,

minden bizonnyal újat kerekítünk,

egyszerűbbet, no, egy appart kicsit.

Örüljön az apparátus – 

az egészből 

megérthet végre, 

mákszemnyit bár, de valamit.

(Kancsal a szemlész,

kancsi lesz dala.

Vadon borul ránk, ápol,

mint majdan s valaha.)

Fordul a tánc

amit kimondtál: létezik.

amit megtartasz: ím, az is.

lenn, fönn:

faragott kép csikordul.

kinn, benn:

láp, útvesztő, no persze, sivatag.

mondhatnád: mindent tudunk.

nem szólsz: így értünk igazán.

fordul a tánc: végre tavasz lesz,

kotlós idő, vérízű vihar.

Feszül pörzsölt íj

Kő a parton 

nincs egyrészt-másrészt nincs körülbelül 

ágabogáló pontatlan beszéd

ülsz a parton alkonyatban

szúnyog szitál s a szél felébred

szeptembered még fel-felizzik,

de a tűzvész már oda

a tett hiánya görcs a kőben

ha eldobnád is nincs hova

A vallomás

Én öltem meg Pier Paolo hogyishívjákot, azt a Pasolinit, naná,

Majd a Fellinit, hülyék. Persze, lehet, hogy őt is, én, akkor.

Én öltem meg, azazhogy nem is én, talán én, vagy mégsem. 

Oly mindegy már. Meghalt, nektek hiányzik, nem nekem.

Volt egy pasim, arról beszélt, nagy költő volt az a marha, sőt.

Dadogott egy verset is, felnőni az árva állati sorból, citálta,

Könny ült a szemében – én meg vártam a pénzem, negyedórát,

S arra emlékeztem, ötször roppant a csontja a kerék alatt, ötször.

Itt a börtönben furcsákat beszélnek a népek, a tisztelendő se különb:

Jobban ismerte Krisztust, mint negyvenhárom trónoló pápa, súgta,

De Tonio tudja, röhög: buzi kommunista volt, azért ugye nem kár,

Ahogy érted se, kis Pino Pelosi, tetű-gyár, kamasz gagyi-ördög. 

Múlnak az évek. Bizisten, nem tudom már, megöltem-e valóban.

Verték vagy vertem? Fekvőrendőr előttem, előttük? De meghalt.

Ahogy meghalok én is, még Tonio is, a zárkacsődör, s az atya is.

Mi mondatja velem újra: felnőni az árva állati sorból? Mivégre?

Bár arcod füstben

Te lész a jövőnk – hirdették fönnen – 

túllépsz a téren és időn (bölcsen),

edződik arcod a füstben, ködben,

plakátországra ragyogsz gyötörten.

Lettél ígéret, szellem, arctalan,

s bár tömegednek tengerhangja van,

nincs emberszava, így hát hangtalan

magányod ágán hervadt lomb a dal.

Mégis: jövő, meg ígéret lennél!

Azok a tettek, amiket tettél:

s amit teszel majd, lábad megvetvén

élősdi boncok bűzlő holttestén.

Csikorgunk

ha akarod zöld legyen

piros is lehet a bálvány

csikorgunk fehéren lilán

barnán meg kéken sárgán

mily boldogan is éltünk

azon a szürke pányván

pörzsölt íj feszül ránk

fekete szivárvány

Csitítsd az őröd

békét hazudik a pohár de

a győztesek már élre álltak

ördög hegedül menetünknek

sós szél szennyén dobszó szárad

csend vánszorog a sorok közt

meszesgödörben a bátrak

csitítsd az őröd mért pofáznál

márcos gyomrod prédikál csak

Episztola

Régi barátom, 

mondd, hova álltál?

Kikre köszöntöd a drága kupánkat?

Mertek-e néked is kétszer a tálból – 

Vagy csak a könnyebb útra vetődtél?

Fertőző uralomvágy láza gyötör?

Bamba uracskák zsoldosa lettél,

Görbe hatalmak mámora pörget.

Tudjuk, a szólamokat hamar értik,

És teli tölgyhordó tetejéről

Szépen zeng a bárgyú hazugság,

Ám a te szádból – rettenetes volt!

Persze a mentség kés a fogad közt:

Más a reménység, szebbek a célok,

Más a világ, hé, újak a lányok – 

Bármilyen ócska a régi díványunk!

Mit szólsz? Látod a koldusokat még?

Látod a munkapadoktól az árba,

Űrbe lökött szakikat? Mestereid mind?

Míg kenyered süti, nyúzod a péket?

Jó belerúgni a célszörű népbe?

Szemközt köpted apádat, a bátyád,

Mért feszíted meg ősz tanítód is?

Tolvajok és pimaszok paroláin

Latrok gyilkossá nemesednek,

Gyilkosok példatevőkké, s már mint

Államférfiak ölnek örömmel!

És te közöttük? Néhai ember,

Halk szavú egykori cimbora, sorstárs,

Múzsák volt szeretője, lateiner?

Ott idegen vagy. Félresöpörnek,

Add ki a kincseidet, s coki aztán!

Itt üres még a helyed, poharad van,

Nem szaporítom a szót. Gyere tüstént,

Hogyha eszedhez térsz. Ne nagyon késs!

Vályogsatu

A falud vályogfalú.

A csobolyó üres.

A zengzetes nevek mögött

zárt kapuk, gyilkos szilveszterek.

Miért nem mész haza?

Egy moccanásod elég volt,

s egymásra ugrottak a téglák,

cseréptető borult a házra,

s helyére bújt minden vezeték…

Lepattogtak a deszkák

a foltos ablakokról,

s a végleg beszögezett kapuk

vígan tárultak ki újra,

s a napfény-ittas csorda

visszacsörtetett a túlvilágról;

egy moccanásod elég volt.

Miért nem mész haza?

Zárt kapuk, gyilkos szilveszterek

a zengzetes nevek mögött.

A csobolyó üres.

A falud: vályogsatu.

Garázsmenet

visít a lány

üres buszon az éjfél

áll a forgóban

a forgóban áll

hablatyol az éjfél

ez a busz 

kiáll

míg mer visít a lány

Füredi elégia

1.

Savanyúvíz a szanatóriumban – lám megöregedtél.

Baktatsz a parton, méred az időd, télvégi szél fúj.

Fáj ez a télvégi szél, a másodpercek szúrós göcsörtök:

Talpad alatt, szíved felett, mindegy. Sebek friss sebeken.

Hattyúkat, lomha vadkacsákat etetsz, fürge sirályt is,

Szívvel operált társakkal lopva sörözni sietsz a kioszkba,

Forró velővel borított kenyerek közt néha a fröccs is,

Néha a törköly is elmegy, persze, épphogy, kíméletesen.

Nincs holnap. Először löknek fel a tervek, először érzed,

Nélküled is kész az idő, nélküled is teljes a csorda, az élet.

Oktat a halni-tudó bányász, nyugtat a gazda, int a riporter:

Ők jártak odaát már. Semmi a semmi, mért kéne ragoznod.

2.

Alszik a kikötő       páncélos jég fedi

Bronzhalász szigonyán     csúszkál a suta fény 

Bolyong egy nevetés        a fűzfán fennakad 

Sirályrikoltásban        fürdenek a kövek

Magányos bőrkabát       merül el a ködben

Élénkpiros kendő    száll a vonatfüttyben  

Kár volna nélkülünk     zsong a varjúcsapat

Felhőt formáz fennen    hó pihéz setéten

Tavalyról itt maradt     kórókra települ

Hóember-sisakra     von bársony szalagot 

Sárgarépa-orra      pöttyint plüss pamacsot

Kormozott harangszót     lassú kedvünkre hint

3. 

Itt csak a nyár, csak a nyár az igaz, csak a nyár a valódi, 

Itt csak a nyár jó, s így csak a nyár szép! Ordas időnkön

Ókori mesterek álma szuszákol, a sors ki-kihorkant

Két fennköltebb eszme közül: na mi van, takarodnak

Téli kutyáitok? Éltek-e még lent? Zeng-e a kocsma?

4. 

Magyar földön magyar tenger

Magyar jégen magyar ember (ihajja)

Minket mindig jégre vittek

Ruszkik svábok frankok brittek (csuhajja)

De a jég sem marad örök

Hol vannak már a törökök (csuhajja)

Nincs itt török nincs itt tatár

Jól behúzott öv a határ (ihajja)

Lehetsz kívül lehetsz belül

Magyar ember mind üdvözül (csuhajja)

Magyar ember mind üdvözül

Legalábbis körülbelül (csuhajja)

Füred partján olvad a jég

Bár a szív is olvadna még (ihajja)

Nem mehetünk innen haza

Amíg ilyen hűs a haza (csuhajja)

Átüt a vér a gyolcs ingen

Magyar égben magyar Isten (vigyáz ránk)

5. 

Terveztem tornyokat    délceg palotákat

Hidakat a homály    holdvesztett honába

Lecsapott érettük    a hétfejű bánat

Fénnyé kalapáltam    szablyáit a szónak

Forgattam is bátran    persze hogy hiába

Már dörömböl értük    a hiéna-holnap

Éltem volna szépen    várnék derűs estét

Csontba zárt meleget    friss lepényt a tálba

Mint ki minden halált    és szerelmet átélt

6. 

Tudod, ebben a kocsmában 

mindig szól egy ének.

Hol a himnusz, hol egy nóta

anyánk keservének – 

keserű bakamars, vagy a bunkó sújt le,

kivirágzik a láz 

feketén a szememben.

Jön-e már a tavasz, az a nyár, 

vagy a végső ősz, a telek tele vár?

Ma a slágerek élnek.

Ha velünk élnek, legyen így, 

nem birkózom fellegekkel. 

(Varjakkal sem, különben.)

7.

Hibátlan arcomat

Napra feszítettem

Ráncokat perzselt rá

A hétlángú isten

Balaton viharát

Fúttam el egy szóval

Tűzhányó hegyeit 

Játszva eloltottam

Dúskáltam a nyárban

Rongyos király voltam 

Aranyát a napnak

Buzgón tékozoltam 

Mostan gyújtom sorra

A búcsú mécseit

Jégbarlangos telem

Utolsó fényeit

Hiány mosta árnyak

Dúlják a világot

Nevük-vesztett lányok

Süldő árnya sápog

Keszthely felől felhők

Árnyak gyülekeznek

Ha pótlom most pótlom

Híját seregüknek

8. 

Ne nézz a földre – jég a föld,

Ne nézz az égre – jég az ég.

Vakon maradj az őrizőnk, 

Füred reménye, réz napunk!

Ne nézz a télre – rég hamis,

Ne nézz szívemre – még az is.

Maradékok, csutkák, jó urak

Nemzedékem legjobbjait? Láttam?

S én is az őrület romjaiban?

Nem voltak, s nem voltunk mi sem, fiúk,

dehogy voltunk a legjobbak, nem ám.

A legjobbak meg sem születtek.

Kortársaink a klinikákon szülés előtt 

szenvedtek hősihalált,

vagy csecsemőkorukban hulltak

a gyermekotthonok kriptáiba,

s a feledés állami gondozottjaiként

cseperedtek hő áldozattá – 

no nem, nem voltunk a legjobbak,

csak a maradékok, jó urak,

a kényszerű hősök, ugye, a vétlen

s véletlen elsőáldozók…

Próbáltunk hasonlítani rájuk,

hasonulni, úgy lehet.

Szívtuk magunkba a világot,

ahogy ők tennék – gyermeteg,

hiú kaland volt.

Másként maradtunk vesztesek.

A kiplakátolt óriások

műsora – tudjuk – elmaradt, 

emeltünk dombot romból, ganéból, 

azon grasszált a társulat:

törpék trampli tánca toppant 

tört tetőkön

és a roppant

gerincélek ráspolyán.

Törpék tánca – vagy még az se!

Árnyjáték egy kés fokán…

Bábuhitből gyúrt kenyérbe

tört a pengénk,

nem szent kőbe,

csorba csonton sem csikordult, 

nap vérétől nem vakult.

Nem vagyunk, csak maradékok,

a redves resztli, jó urak,

szájhősök, ugri bájgúnárok,

szavak hínárját fontoskodva 

csócsálgató, leírt hadak.

Méltók emlékre, feledésre – 

akik helyett most itt vagyunk: 

ha szóltak, zengtenek egek,

ős hegyek cseréltek helyet, 

gyűlt a szájukba ezrek hangja,

s kiköpték: kell! Vagy: nem lehet!

Magasodtak mögöttük némán

szellem- vagy valódi hadak,

mértékét szabták az elmúlásnak,

mind maga hitén volt szabad, 

belevakultunk a látásukba –

nélkülünk volt teljes a csapat. 

Semmibe tűnt nélkülünk a had.

Őket senki le nem győzte, mi folyvást

vesztünk, mert veszteni tudunk. 

Ők minden úton leltek ellenségre,

mi gyártjuk őket, s belebambulunk.

Pusztulásuk: barbár diadal volt, 

a rothadásuk – élő humuszunk,

holtukban is húzzák a világot,

mi meg – mint tudjuk – vesztesek vagyunk.

Nem férünk be árnyaik közé sem,

mi maradékok, csutkák, jó urak,

üzenhetünk akár a sárga házból,

a sunyin vállalt pózoló halálból,

pálinkagőzből, kisúri kocsmából,

füvek füstjéből, mákony mocsarából,

aranylövés előtti szúrás mámorából –

méltatlanok vagyunk a megvetésre is.

Mi? Nemzedékünk legjobbjai? Egymást 

felkenve rég az ellopott trónra alkuszunk, 

amit székelésre használ a józanabb kamasz, 

s tűzre vág a szolgaszélben didergő vagány.

Zene szól közben, a mások zenéje,

gennyező sebből bűzölgő magány.

Láttam nemzedékem legjobbjait?

A kérdés hazug már. Belepirulok.

Dadogó létünk áltörvény zabolázza:

kolduskenyér a jussunk, jussotok.

Néznek-e ránk, kik voltunk, s lehettünk volna?

Ők néznek ránk, a Voltak, a zsúfolt golgotáról:

egymásra feszített krisztusok

magasodnak a pilátusi szélben –, felmagasodnak,

mi meg őröljük csendben az időt.

Piszkozat

ott él a szabadság

minden születésben

ott a gyerekeink

növekedésében

ott él a szabadság 

a férfiban nőben

a búcsúzkodóban

a közeledőben

lappang a hazugban

bú az óvatosban

izzik az igazban

világol a jóban

ott él a szabadság

az épülő házban

a tegnapi sóban 

a holnapi lázban

vergődik veresen

versben és halálban

Örök jelenből

Mit is? Miért? No és mivégre?

Mi? Értük? Védtelen és védve?

Előre, hátra és középre

Repülő kövek menedéke.

Menetbe rendezett tömeg.

Külön-külön itt sincsenek.

Hull a hamu, az egek égnek.

Dadogó bábot bont az ének.

Erősen hiszem, nem volt kezdet.

Hogy is lehetne vége ennek?

Örök jelenből pislog a szó ki:

Tűnődik: szabad, kell-e szólni.

Vas éjfél

vas éjfél ébreszt

riadt tavasz van

hajszál szakad

a kard íme

kiáltás tart vagy 

lepkeháló

itt brong 

az eldöntött idő

rács mögött

a fintorgó zene

kupacokban

a forradalmak

Vacogjanak

Aranylanak a sablonok:

Alkonyi fényben baktatok.

Fölöttem Isten kék ege:

Most döntöm el, hogy félek-e.

Most döntök erről? Ó, dehogy!

Vacogjanak az angyalok.

Meglőtt poéta: hallgatok.

A hallgatásom is halott.

Zuhanás

nem nézek a földre – ég a városom

ködfürdőn a nap – csillagpercnyi rom

árulók dühe – szúrt seb vállamon

szűntébe fogad     szétvert otthonom

Télből télbe

Hová osonsz a hámló alkonyatban?

Naptűz üszkébe-hamujába?

Hová inalsz a zuhanó időből?

Nyárvégi tavak hínáros honába,

Papucsos őszbe, 

Ködkürtök zsivajába?

Térképek mögé,

A hosszú csöndbe, a pernye viharába?

Hiába, tudd, hiába.

Mint cellaajtón a zár, 

Kattan rád a világ lakatja.

Rab maradsz,

A mindenséged rabja.

Világnyi tágas bár a börtönöd, 

Mégis görnyesztő szűkét 

Szenveded.

Sarokból sarokba, télből télbe állsz,

Szöknél, 

Csak új, s újabb cellát találsz – 

Díszíted, felvirágozod,

Azt mondod rá: az otthonod,

Barátokat hívsz, tisztes szeretőt,

Őreid lesznek, bérkövetelők,

Ha újra szöknél, már ők tartanak,

Erősebben, mint a vasbeton falak.

Óvnak, őriznek, csinosítanak,

Tartják torzképed, örök pillanat!

Közkincs lehetsz. Nini: ez ő. Az ott!

Szarkofágra szikkad műkő mosolyod.

Szöknél, szökhetnél? 

Minden marad e töltetlen percnél.

Sarokból sarokba, télből télbe –

Szót próbálsz a vízzé vált vérre.

Tenyerén

gondos jövő

ki táplálja az ég madarait

mező virágait

erdő vadjait

tenyerén tart az isten

valahány

valamelyik

Téli eső

Szúrós eső a hosszú utcán:

Szeszélyes tócsák, vadvizek,

Jéghártya feszül, 

Holdparázzsal

Hinti be színét a hideg.

Dobog, tocsog is lassú léptünk,

Lustán fordul a téli ég,

Vonít az éjfél

Vak kutyája – 

Mi vár a sarkon, mondd, mi még?

A fordulópont

No lám, a fordulópont,

Bulldózer, hóeke –

Töltéssé fagyott hórögök,

Árvíz ígérete.

Sátrakba-fülledt katonák

Piros orra a jel,

Tilos előre látnunk,

Hitünk is hátra kell.

Mocsár dagad alattunk,

Holnap buzgár fakad,

Homokzsák-létünk ünnepét

Köszöntik a halak.

Bolond Istók, istókuccse

Bolond Istók dalai

1.

Van-e halihó meg hóha?

Színszagminta az új hóba?

Van-e frissensült hazugság?

Vagy azt is jég alá dugták?

Receptjeim már nincsenek.

Passuthködben az istenek.

Van igaz, csak virtuális.

Áll a malom, még ha ál is.

2.

a sarki hentes nem öl malacot

bubákkal bíbel nézi a plafont

a tükrök szélén százával fityeg

talmi talizmán csempe amulett

3.

drága ereklye mütyür kabala

segítsd az asszonyt sosem ér haza

a házba lépne se út se kapu

apróvas élén kolduskoszorú

4.

ködre köd borul füstre füst tudod

álmatlan éjben macska andalog

fényes szőrében bolha csillagok

vacogva várják a nikkel napot

5.

huszonnégy emelet

ez toronyház lehet

vagy jussáért harcoló

nyeszlett felhőkarcoló

akár ez vagy akár az

míg megmászod elfáradsz

6.

vaskalap van a fején

ez a bohóc az enyém

a tiéd meg az a nyolc

pemzlibajszú bergengóc

senkivel sem cserélek

vadcseresznyén megélek

adok neked egy zsebbel

csak a hajam ereszd el

Bolond Istók újabb dalaiból

1.

Sejtként lüktethettem egy gigászi lényben.

Láttam már New Yorkot. Minek tovább élnem?

2.

Magyaráztam nektek magyarul tatárul

Nem embernek való teher ami rám hull

Visszabámultatok törökül taljánul

Micsoda vitéz ez pelyhek alatt ájul

Ólom az a pihe vas van a szó mélyén

Kövek között katat a kupec gyékényén

Rögöt talál messzi csillagok mélyéből

Perzsa pántlikája szegélyéből fény dől

3.

(az álelefánt leleplezése)

ez az ormány:

barkácsolmány!

4.

béna barátom aludj csak a holnapok rendre befutnak

fáznak a városi fák vénül a vézna világ

létezik élet a Marson tegnap jött meg a majmom

én küldtem őt a hírért referátuma úri kimért

5.

Alkuszik Péter a tűzhányóra,

de keményen tartja az árat az isten.

Hagyhatjuk-e, hogy minden tűzvészt

fáklyává szelídítsen?

6.

a kockában

Oszkár van

és kocka van 

az Oszkárban

fele ide

fele oda

hogy is van ez

Rókakoma

7.

roncs: földdé lényegül. emlék.

emléke madárdalba merül. ékes.

hangyák menetelnek a szélén. rend van.

száz év múlva a régész nevetve leszólja.

ezer év múlva a hűlt helye: nemzeti érték.

ha lesz nemzet. na meg érték. s ja: ezer év.

8.

Bambán felnézek, nincs titok:

Naná, megint a jázminok!

(Végre este van, vének a vadak.)

Fecskék álmába vackolt be a Nap.

9.

alsó felső király

meg a nagyvilág

Márta rőt hajában

borfehér virág

10.

kutyám Adél a könnyű dáma

a versben él a rím a párna

alatta

kutyám Adél ha csontra várna

kutyább világba szállna álma

kamatra

11.

a lóság

eszméje

a lóban

köszöni

jól van

12.

bosszant egy régi dallam

halak úsznak a dalban

hálóárnyékban mondják

ki-ki vállalja sorsát

ha értem a néma nyelvet

álmodom tehát kellek

bosszant a régi dallam

dúdolgatom egy halban

13.

a gatyakorcban megáll a korom

így a nadrágot jól rágombolom

most a nadrágra száll le a korom

így a zubbonyom jól rágombolom

most a kabáton gyűlik a korom

hát a világot jól rágombolom

most a világon áll meg a korom

mit gomboljak rá még kigondolom

14.

az első sor isteni adomány

de ma alszik az isten

így hát ezt a költeményt

az ötödik sornál kezdtem

15.

őszelő méla

zümmögő meleg

földnek sodródok mint a

hírnök levelek – 

még szárnya van a napnak

alig kacsint a holdra

még repülök mintha

esélyem volna

16.

jelek a szigetről

füstjelek

üzenet bennük

üzenet

üres a part

a téli éjszaka

magában szól a vers

és szaga van

no

dögszaga

17.

a barna sör éltet (hizlal)

éltet (hizlal) a barna sör

a barna sör a jóbarátod

jóbarátod a barna sör

a barna sör ád örömöt

örömöt ád a barna sör

(bár fejbever ha nem vigyázol

és másképpen is meggyötör)

ne félj mégse pusztítsd bátran

mennybe emel a barna sör

a telt angyalkák már csapolják

isten képe a gyöngyökön

Bolond Istók tovább énekli

1.

Kötetlenül, vidáman,

Ahogy a hal a vízben,

Ahogy a lány az ágyban: 

Kötetlenül, vidáman.

Csak aztán meg ne bánjam,

Ahogy a hal a zsákban,

Ahogy a lány a kútban,

Csak aztán meg ne bánjam.

2.

Kedden, bizony már kedden,

Ünneplő ruhát vettem,

Fejemre süveget tettem,

Kifényeztem a kedvem.

Szerdán, bizony már szerdán,

Csirkegyászt hirdetett Perbál,

Kiürült tizenöt szesztár,

Szerdán, bizony már szerdán.

Csütörtök, péntek, szombat:

Nyoma sem maradt a gondnak,

Híveim mind igent mondtak,

Csütörtök, péntek, szombat.

Vasárnap fényes szívvel

Be is csődültek minden, 

S amikor elfogyott minden,

Lopva távozott mind el.

Fejfájós hétfő reggel

A romokból kimentettem

Sánta dalocskám, s menten

Lemezre énekeltem.

3.

Hosszú tavasz van örök délelőtt

Felszánthatnánk az összes temetőt

4.

Vegyétek végre tudomásul:

Még kisebbfajta isten sem vagyok.

Nem én kaptam a Földet hozományul,

Ami enyém, csak abból adhatok.

5.

A tükröt letöröltem

Frissre húztam az ágyat

Macskám új almot kapott

Jöhet a búbánat

6.

Az erdő rég nem létezik.

Te sem jössz már a fák közt.

A napsütésben pőre sík.

Forgószél járja a várkört.

7.

Az egyszeregy az egyszeregy

Az irkafedélre nyomták

Más lett a térkép a címer

De ehhez nyúlni no ki mer

Az egyszeregy az egyszeregy

Bár a hátsó lapon szorong

De nézd a dölyfös címlapot

Minden cikornya megkopott

8.

A szolga szél kitágul

Még világvége sincs

A tények haldokolnak

Kattan a jégkilincs

Csonka bulvárdarab

Művér bukéta kincs

A zárt felhőveremben

Álmot élez a nincs

9.

még maradok

követne

kés kenyér

kőcserép

ablakok

leszakadt gomb

a szó

koppan a kövön

kelek

következem

10.

A láthatatlan: látható.

Az érthetetlen: tiszta.

Sűrű pelyhekben hull a hó.

Nem köszönnek vissza.

Ez a tél már nem enyém.

Milyen tavaszra várnék?

Ül Éva Isten tenyerén,

Mindenki más csak árnyék.

11.

A város szélén nincs bitó.

Rég elsüllyedt a várrom.

Déli szél fúj, tisztító,

Nem kéne reád várnom.

Szorongásom az ősöké,

Mégis ma valóságos.

Várfal mered a lét fölé,

S bitót tervez a város.

12. (Áthúzott utóirat)

Én nem tudom, te nem tudod,

Érdemes-e tudni.

Múlik évem, az utolsó –  

Nos: fel fogok bukni.

Vojtina daloskönyve

1.

szántottam szántottam

sohasem vetettem

kedvesemmel kedvvel

köddel keveredtem

most várom most várom

a búcsú perceit

halhatatlan őszöm

árva gyermekeit

2.

mester mester szóltam

csaknem kiabáltam

valami nagy baj van

ritmussal verslábbal

egyik félrebillen

a másik meg sánta

mester mester mért nem

vigyáz a világra

3.

lovamat kötöttem

kóróhoz virághoz

fekete ürömhöz

pettyes galócához

kötőféken bozsog

tépi harapdálja

miért küldtél mester

lovat a világra

4.

három banya hóban baktat

messze van a város

kecskebakot idéznek meg

fel is pattannak rá

egy kecskebak hóban baktat

látszik már a város

három banyát idézett meg

fel is pattantak rá

5.

minden dalból több titok szól

rejtett titkok fényesek

sötét titkok kényesek

kibeszélnek ki bizony

6.

Várudvar, Visegrád.

Mókusjárta csend.

Mátyás-mesék hűlnek.

Álruhás a rend.

7.

óriási gondom 

elszürkült a csend

te meg hol maradtál

kint vagy idebent

lőrés a betonban

kornétás föveg

görömbölytapolcán

érik az üveg

lánckesztyűs szüretben

nóták fürdenek

téblábolsz kezedben

tizenkét ecset

8.

Üres az én zsebem, krajczár se nincs benne,

Szegény ördög lettem, mit adnak hitelbe…

Fölmégyek Budába, az király elébe,

Elkobzolom néki, ha vóna, mi kéne.

Elkobzolom néki, azaz elkobzolnám,

Zálogban a koboz, sárba fúlt a nótám.

Korcsmába megyek hát, fa- meg bádogházba.

Három decit hatszor! – s köpök a királyra.

9.

a vers mögött a tiszta tó

a szűrt idő a bölcs halál

unott az est de bíztató

emberre lel ha rád talál

10.

szuronyok balták farkasok

a karácsonyos tél halott

fehér kendő a sebeken

kivérzett őz a szerelem

feltartott kézzel állok itt

a hit hiánya bátorít

tudom elég egy roppanás

siseg a hóra szórt parázs

köpi kegyét a jégkirály

neonkerék a glóriám

Satyricon

Ez egy

Nincs bennem múlt holnapból lettem

Amit szerettem hagyd szeretnem 

Ez egy tiszta fehér papír volt

Mielőtt nekifenekedtem

Lehetett volna persze kék

Azt is felvérezném a verssel

Barbár dúlásom e fehér rendben

Kiváltom néhány porka pettyel

S nyomaimból bármilyen setétek

Vert szó terem vasba mentett ének

Igaz még nem ma talán csak holnap

Késsel kelek míg áldoztok a holdnak

Idill a monarchiából

Óma tócsnit sütött, 

tótosan szerette,

pedig fenekestül
cseh volt teste-lelke.

Sógoránál szolgált

liptai juhásza,

forró tócsnink rendjén

pihent be a spájzba.

Sokác ura megjött,

dőlt a pájinkától,

gyepálta is rögvest, 

széltibül, hosszábul.

Anyuska irigyen

ámult a gój tempón.

Lemberg war schlecht Schule!

Megfosztott e forsztól. 

De a tócsni nem várt:

dicsérték is hamar.

Közvetítő nyelvként

jól szolgált a magyar.

A földkéreg legfelsőbb rétege

A Mindentudás Egyetemének 2104. áprilisi adásából

– részletek –

Mint az előző részben bátorkodtam Önöknek bizonyítani, roppant 

keveset tudunk a magról; a köpenyről nemkülönben – emlékeznek: 

belső- és külsőköpeny, s miként úsznak a kontinensek a magmán,

emlékeznek a tektonikus lemezekre is, miért mondanám újra.

A kéregről beszélünk még, a kéregről csupán, a föld bőréről, igen, 

amelyet a szárazföldeken egyszerűen talajnak hívtunk, anyaföldnek, hehe.

Hinnék-e, barátaim, még száz éve is ez a humusz, ez a bódító katyvasz,

ez a szénhidrogénekből, aminosavakból, szilícium- és széngyűrűkből,

sókból, mélyből jött mikroelemekből, oxigénből, mimásból összerottyantott

sűrű főzelék, ez a sár, ez a kozmikus reterát-üledék alkotta a kérget, no jó,

a kéreg felszínét, hogy pontosak maradjunk, s tekintsünk el a tengerektől, 

ahol a plankton-övezet töltötte be ezt a kétes dicsőségű szerepet, ugye, 

de ezt már a múltkor megbeszéltük, ez volt az élet szférája a régiek szerint,

az életé, amiről ők szinte semmit se tudtak, csak élték a vakvilágba, hehe.

A döntő fordulat a huszadik század vége felé jött: akkor a kéreg új,

igazán életadó rétege megkezdte – ma már tudjuk – győzelmes nyomulását,

s ez a földtörténeti kor tart még ma is, s meghatározza a holnapi győztesek,

vélem, örök diadalmát. Persze a kezdetek hősi jellege csak a méla utódok

bölcs tudatában vált nyilvánvalóvá, a miénkben, ugye, és Önök értik először.

Kezdetben a szemét kezdett szaporodni: a nejlon-kor után az új csomagok

burkolata lepte el mind a mezőket, a városok útjait, majd ki, az erdők

padmalyait, sőt a patakmedreket is, az új kor szent anyaga, a papír;

ily méltatlan ágyban született meg a kéreg első még milliméteres rétege,

majd a szervezett emberi munka segített: méltó szintre emelte a káoszt:

végre megadta a módját. Ó, spontán haladás és szent akarat násza! Hehe.

Könyvek ezrei jöttek, majd a levéltárak iratkilométerei terültek szét a világon,

szép egyenletesen, sorban a telt anyakönyvek, adásvételi okmányok, 

feljegyzések, levelek, csorba petíciók, röplapok és behívók, szerződések

másodlataikkal összecsatolva, széljegyek és adókirovások, vádiratok, ki tudja,

miféle jegyzetanyag, gyűlöletet, vézna szerelmet szóba szedő postai kártyák,

spicli-beadvány lapjai és a védekezők nyomorult sorai, bamba beszédek, s néha 

némi versszerűség, egy-egy kósza regény, plakátok a jog sűrűjébe szorítva,

zacskók, kartondobozok, toalettszerek sokasága, a pézsét el ne felejtsem, jaj a 

pelenkát, s a rengeteg újság szélforgó színes lobogóját, a szürke is szín, hehe.

Ez volt az élet kezdete, nem más. Előtörténet a többi – most boldog a régész,

bánya a föld, kincstemető, bárhova ás le, ott a bizonyság: él ez a bolygó,

már a vizek felszínein is ott lebeg (a kérgesülő haladás jeleként) az első két

deciméternyi irat, jéghegyek tetején is csillog a nett sztaniol, meg a krepp.

Hogy kihaltak az erdők? Kenyér helyett cellulóz az ebédünk? Rostanyaga

adja az újfajta egészség oszlopait, s persze, ára van előrejutásunk, haladásunk

dicsteli napjainak, de ezt Önök jobban ismerik, meg is adják, így befejezzük.

Ha gondosan beleírták kis füzetükbe mindazt, amiről csonka beszélyem

szólni merészelt, büszke fejüket felemelvén átérezhetik, miért szólt a Teremtő

az új Föld láttán imígyen: ez jó. Részei lesznek – már ha elvetik azt a noteszt – 

a jövőnek, építik a kérget, a földtani újkort, ugye, mind a távlatokat, 

teremtővé válnak maguk is, magasztosakká, minden jót, hölgyek, jó urak, hehe.
Áthallás

Serkenj fel kegyes nép

Egy stampó vegyest még

Két stampó vegyest még

Serkenj fel kegyes nép

Dologtalan

Anakreon a spájzban,

Inas leány az ágyban,

Csörög-morog magában:

Hová merült a korcs idő?

Lehull a dal az ágról.

Madárhalál, ha vádol,

Vesd ki a tél sarából

Az ember-arcú tévhited.

Szipogva int a lányregény:

Dologtalan az álszerény

Bitang, övé a szerzemény,

Kutyát, babát, morált vihet.

A bor marad! S maraszt az est,

Az ép tekintet,  és a test… 

Anakreon, te érted ezt?

Sandít a sors, ha csontja nő?

Gyakoroljunk?

(szapphói dialógus)

Állj, komám! Várj! Nézd csak a vének arcát, várd, mire jutnak!

Táncukat jól ismerem, és a nóták sem vadiújak – 

Mégis ők adják meg a hangnemet, még tőlük a ritmus: 

Minden övék itt.

Vén vagyok már, mégse fogad be, nem hív tar csapatukba

Senkisem. Más festi a ráncot, és úgy pördül a táncba… 

Sem a ránc, sem érdemeim! Csak nyelvem, s áhitatom kell. 

Nos, gyakoroljunk?

Hazudja bárki

Szonettet írni jó: szabálya éltet,

Kitöltöd ím a sort, a versszakot,

Sebet sem éget, minden megszokott,

Zenéje andalít, lehűti hő kedélyed.

Szonettet írni jó: akár a rejtvény,

Sorokba zárja talmi titkait, 

S akár a rózsa, osztja szirmait,

És átsegít a vert szerencsén.

Mi mégsem írunk új szonetteket,

Nyugalmuk elriaszt, kedélyük árt,

Hamis, miképpen hangszereljük át?

Csináld te! Hadd tanácsolom neked,

Becsest becéz a rend s a rejtelem!

(Hazudja bárki, csak ne én tegyem.)

Hőguta

Ki segít szegény mormotákon,

Ha elfogy a mormota-mákony?

Ilyen dalokat kéne írni!

Csettintve egyet, íme, így ni!

Evet, mókus kalimpál egyre:

Gyere utánam! (Fára, hegyre.)

Ritmusukat kikalapálnám, 

Ez öt-négy, négy-öt tagot számlál.

Kétütemű kilencesekkel

Versenyezhetsz az evetekkel.

S ha győzöl, mi van? És ha vesztesz?

Visszatérünk az egerekhez.

Kollázs

Szemben az Emke cigánya zen él

Az ablakokban hars muskátliszó

Befutott végre a körözött személy

Kétszer arat ha hat a kálisó

A kávéházban harmonika nyávog

Holnapra megforgatjuk az egész világot

A járda peremén hogy aznap ne feleljek

Egy kőre léptem én ím nincs a kő nuncsaku

Apácák borzongnak Toldi édes nyálán

Kapitányné lesz a kislány a zongoránál

De nehezen készül a vakond nadrágja

Hej te hej te hej te bunkócska te drága

Megközelítések

1.

Bömbölnek barna bivalyok.

Oroszlánszagot hord a szél.

2.

Lélegzet:

Bokrokba bújt

Esti fény.

3.

Sört ide! Töltsd tele bátran a korsót,

          én fizetem meg –

Kába a parti verőfény.

 Éber-e holnapi csended?

4.

Por, ami volt.

 Por, ami van.

 Por, ami lenne.

Közbülső létezésünk:

 Csírák, rügy, szerencse.

Mind szabad itt

Legtö/kélete/sebb lét!/

Bá/mulva cso/dállak!

Mind szabad/ itt, mit az/ elme ki/vánhat;

Mit az/ elme! A/ szív, meg a/ test is…/

Szende sze/mérem,/ szent foga/dás ne szü/kítse,/

Szép hite/ink szita-/szárnyak a/lá feszü/lését!/

Ékes i/dőnk, ép,/ nagyratö/rő er/kölcsi vi/lágunk!

Lu/bickolok,/ ím a tö/kély friss/

Habjai/ közt, mig az/ édeni/ parton/

Lángol a/ csipkebo/kor. Ugye/ látod?

Ünnep/pé mele/gíti a/ szürke na/pok szigo/rát, na./ 

Se jég,/ se hó/ se dér!/

Se tőr,/ se kő,/ se vér!/

Virág,/ patak,/ tavasz!/

A láz/ lakó/i al/szanak!/

… Mit/ alszanak?/ Most eme/lik le az /omló

Vérpadok/ ácsola/tát ron/csolt tete/mükről.

Szinte/ szétveti/ népem az/ eszmény!/

Perzsel a/ jámborok/ áhita/tos szeme/fénye!

I/lyen legyek/ én is!/ Kérem az/ égi la/kókat,/

Szórjanak/ áldást/ rám az o/lümphoszi/ kegytár/ 

Összesö/pört szeme/téből;

Hadd legyek/ én is /tisztate/kintetű/ tolvaj,/

Méltó/ságba e/melt rab/ló, hazu/gok feje/delme,/

Maffia/-császár/, média/-sztár, anya/gyilkos,/

Emberi/ joggal, a/kit meg/véd az id/ők szava,/ és a/ 

Száz here/ nímand,/ állami/ kókler,/

Ügyvéd,/ ombuds/man, poli/cáj-had,/

Képvise/lő-kör,/ félhiva/tásos ö/kör-száj,/ 

Persze a/ jogrend/ szent szava/ mentén!/

Hadd legyek/ bankfiú!/ Bróker!/

Konzum/-kurva az/ orzott/ szállodaláncban!

Hős besu/gó, pedo/fil pap!/

Hona/tyának is/ állnék,/ 

Szagtala/nított/ új kivi/telben!

Néptribu/nusnak!/ Bunkó,/ szépszavú,/ szájas/

Utcave/zérnek!

Lennék/ pénzhami/sító, 

Bérkol/dus-briga/déros,/ vagy betö/rő, kém,/

Testőr,/ álcsere/-partner,/

Csempész/nék ciga/rettát,/ ópiu/mot, szeszt,

Af/gán mene/kültet/ vagy belo/rusz lányt,

Bár/mit, csak a /rendbe be/férjek, e/lérjem az /

Erkölcs/ új maga/sát, hogy/ senki se/ mondja:

Ó, ez a /balfék/ hogy lema/radt, jaj,/

Mennyire/ cinkes a/ nyamvadt… /

Istenek!/

Mért ne le/hetnék/ ennek a / nagyszerű/ kornak/

Példás/ gyermeke,/ mért ne?/

Nektek/ semmi ügy/ ez, pipa/füst, na!/

Hálám/ nem marad/ el, dús/ áldoza/tokkal 

Köszö/nöm meg/ csöpp kegye/tek, sőt:

Megjavu/lok, 

Még a/ versfara/gást is/ 

Abbaha/gyom, csak/ végre a /kor fia,/

Mit fia!/ szentje le/hessek!

Trilla

Nincs isteni adomány!

Krumpliszsákon a király.

Az udvar kinn a piacon

Káposztáslángost abrakol.

A hopmester gondba’ van:

Már se korona, se jogar,

A pallosjog is eladó,

Árendás az ebadó…

Persze a bolond nevet:

A tatár is jön, emberek!

Nem hiszitek, a trón alatt

Helyre kis bombák alszanak,

Ébresztgetem őket reggel,

Mindjárt bekattan a vekker – 

Trilla, trilla, trillárom,

Kivárjátok? Kívánom.

Némi hírnevet

a költészet világnapján

A költészet – ugye – kit sem érdekel.

Ha (mások) némi hírnevet értek el,

Köszönhették bitónak, öngyiloknak,

Esetleg bűnös kórságaik voltak – 

Botrányt zsákoltak szerelmeikkel,

Vagyont rabszolga-kereskedelemmel,

Meddőhányók ormán megváltásba fogtak,

Hősök lettek, s gyakorta hős halottak,

Párbajban szúratták-lövették le maguk,

Kisujjukra csapták a palotakaput,

Besúgók voltak, vagy gyanús besúgottak – 

Kit érdekel, hogy közben mit danoltak!

Világnap? Bizony, a balekok napja.

A költő elborong, verset ír, abbahagyja.

Holnapig

Ez is dal itt.

Csak éppen nyegle.

Hejhó csupán,

Sőt: helyre-helyre.

Ugorj hamar!

És dobbants hármat!

Vár a vaskan.

Holnapig várhat.

Miért ne hinnénk?

Föld, föld!

– kiáltja valaki.

Mi meg

(utolsó szalmaszál!)

miért ne hinnénk neki.

Készítjük ócska

gönceinket,

azt az utolsó levelet,

bár tudjuk,

ezen az óceánon

nincsenek szigetek,

hajó se jár,

se eltévedt ladik,

nem járnak erre istenek,

velünk alkonyodik.

